मछिन्द्रलाई राजर्षि जनक कप 
मछिन्द्र फुटबल क्लबले सातौं राजर्षि जनक कप फुटबलको उपाधि जितेको छ । मछिन्द्रले सर्लाहीको वाग्मतीस्थित स्वर्गीय सन्तोष श्रेष्ठ स्मृति खेल मैदानमा आइतबार फाइनलमा जावलाखेल युथ क्लबलाई २–१ गोलले पराजित गर्‍यो । मछिन्द्रले १० लाख रुपैयाँसहित ट्रफी र जावलाखेलले ५ लाख पाएका छन् । 
सर्लाही — मछिन्द्र फुटबल क्लबले सातौं राजर्षि जनक कप फुटबलको उपाधि जितेको छ । मछिन्द्रले सर्लाहीको वाग्मतीस्थित स्वर्गीय सन्तोष श्रेष्ठ स्मृति खेल मैदानमा आइतबार फाइनलमा जावलाखेल युथ क्लबलाई २–१ गोलले पराजित गर्‍यो । मछिन्द्रले १० लाख रुपैयाँसहित ट्रफी र जावलाखेलले ५ लाख पाएका छन् । निकै प्रतिस्पर्धात्मक खेलको ३० औं मिनेटमा मछिन्द्रले पेनाल्टी गोलबाट अग्रता लियो । मछिन्द्रका अभिषेक गुरुङलाई जावलाखेलका खेलाडी आदित्य चौधरीले लडाएपछि प्राप्त पेनाल्टीमा विमल घर्तीमगरले गोल गरे । ३७ औं मिनेटमा सुनील खड्काको प्रयास मछिन्द्रका गोलरक्षक विशाल श्रेष्ठले विफल पारेपछि जावलाखेलले बराबरी गर्ने अवसर गुमाएका थियो । ८० औं मिनेटमा मछिन्द्रका सुजल श्रेष्ठले दोस्रो गोल गरे । सौरभ लिम्बूले गरेको प्रहार जावलाखेलका रक्षकले क्लियर गर्न नसकेपछि सुजलले त्यसलाई गोलको दिशा दिएका थिए । दर्शकको समर्थन पाएको जावलाखेलका लागि ८४ औं मिनेटमा विनोद केसीले गोल गरे । मछिन्द्रका दिवाकर चौधरीले दिएको ब्याकपास गोलकिपर विशालसमक्ष पुग्नुअघि नै विनोदले गोल गरे । तीन राष्ट्रिय खेलाडीसहित मैदानमा प्रवेश गरेको मछिन्द्रले आक्रामक खेल पस्केको थियो । प्लेयर अफ द म्याच मछिन्द्रका सुजलले १० हजार रुपैयाँ पाए । मछिन्द्रका विशाल उत्कृष्ट गोलरक्षक बन्न सफल भए । उत्कृष्ट स्ट्राइकर मछिन्द्रका विमल घर्ती मगर, उत्कृष्ट रक्षक जावलाखेलका सीमान्त थापा र उत्कृष्ट मिडफिल्डर जावलाखेलकै समिराज थोकर भए । प्रशिक्षकमा मछिन्द्रका प्रवेश कटुवाल उत्कृष्ट घोषित भए । उत्कृष्ट घोषित सबैले जनही २५ हजार रुपैयाँ पुरस्कार पाए । प्रतियोगिताका उत्कृष्ट खेलाडी आयोजक वाग्मतीका सिर्जन गौतम घोषित भए । उनले ५१ हजार रुपैयाँ पुरस्कार पाए । उदीयमान खेलाडीमा वाग्मतीका अभिषेक वाइवा घोषित भए । उनले २०० सीसीको बजाजको पल्सर मोटरसाइकल पाएका छन् ।मछिन्द्रका प्रशिक्षक कटुवालले निरन्तर खेल्नुपरेकाले खेलाडी थकित रहेकाले उत्कृष्ट प्रदर्शन हुन नसकेको बताए । ‘उपाधिका लागि खेलिने खेल बराबरीको हुन्छ, विपक्षीले उत्कृष्ट प्रदर्शन गर्‍यो,’ उनले भने, ‘निरन्तर खेल खेल्दा खेलाडी थकित भएका कारण उत्कृष्ट प्रदर्शन गर्न सकिएन ।’ यता जावलाखेलका प्रशिक्षक सुनील श्रेष्ठले खेलाडीले उत्कृष्ट प्रदर्शन गरे पनि पहिलो गोल पेनाल्टीबाट खाएपछि मनोबल घटेको बताए । 